b'\n_START_ARTICLE_\nHipernatriemija\n_START_PARAGRAPH_\nHipernatriemija, imenovana tudi hipernatremija, pomeni raven natrija v krvi, ki je nad normalnimi fiziolo\xc5\xa1kimi vrednostmi, oziroma zve\xc4\x8dano plazemsko koncentracijo natrija. Zgodnji simptomi so lahko mo\xc4\x8dan ob\xc4\x8dutek \xc5\xbeeje, \xc5\xa1ibkost, slabost in izguba apetita. Hudi simptomi vklju\xc4\x8dujejo zmedenost, trzanje mi\xc5\xa1ic in krvavitev v ali okoli mo\xc5\xbeganov. Normalne serumske koncentracije natrija so 135-145 mmol/L (135-145 mEq/L). Hipernatriemija se splo\xc5\xa1no opredeli kot raven natrija v serumu, ki je vi\xc5\xa1ja od 145 mmol/L. Te\xc5\xbeki simptomi se pojavijo pri ravni nad 160 mmol/L._NEWLINE_Hipernatriemija se obi\xc4\x8dajno razdeli glede na prostornino teko\xc4\x8dine v telesu. Hipovolemi\xc4\x8dna (ob zmanj\xc5\xa1anem volumnu) lahko nastane zaradi potenja, bruhanja, driske, uporabe diuretika ali bolezni ledvic. Euvolemi\xc4\x8dna (ob normalnem volumnu) se pojavi kot posledica zvi\xc5\xa1ane telesne temperature, neprimerno zmanj\xc5\xa1ane \xc5\xbeeje, hiperventilacije, diabetesa insipidusa ali litija. Hipervolemi\xc4\x8dna (ob zve\xc4\x8danem volumnu) je lahko posledica hiperaldosteronizma, pretirane infuzije intravenozne 3% navadne fiziolo\xc5\xa1ke raztopine ali natrijevega bikarbonata ob zdravstveni oskrbi ali pa redko tudi pretiranega zau\xc5\xbeivanja soli. Zaradi nizke vsebnosti beljakovin se lahko izmeri la\xc5\xbeno hipernatriemijo. Pojavi se lahko tudi kot posledica preteklih dogodkov. \xc4\x8ce vzrok ni jasen, lahko pomaga testiranje urina._NEWLINE_\xc4\x8ce je hipernatriemija nastala postopoma, v nekaj urah, jo je mogo\xc4\x8de relativno hitro popraviti z intravensko infuzijo navadne fiziolo\xc5\xa1ke raztopine in 5% dekstrozo. V nasprotnem primeru je potrebno korekcijo opraviti po\xc4\x8dasi, pri tistih, ki ne morejo piti vode, se uporabi polovi\xc4\x8dna fiziolo\xc5\xa1ka raztopina. Hipernatriemijo zaradi diabetesa insipidusa, ki je posledica mo\xc5\xbeganske motnje, se lahko zdravi z dezmopresinom. \xc4\x8ce je diabetes insipidus posledica okvare ledvic, je potrebno ukiniti zdravilo, ki ga povzro\xc4\x8da. Hipernatriemija sicer prizadene 0,3-1% bolnikov v bolni\xc5\xa1nici. Najpogosteje se pojavi pri dojen\xc4\x8dkih, starej\xc5\xa1ih od 60 let in pri du\xc5\xa1evno motenih. Povezana je s pove\xc4\x8danim tveganjem za smrt, vendar povezava ni popolnoma jasna._NEWLINE_Od 85 do 90\xc2\xa0% natrijevih ionov\xc2\xa0je v zunajceli\xc4\x8dni (ekstracelularni) teko\xc4\x8dini, kamor ga iz celi\xc4\x8dne notranjosti \xc4\x8drpa beljakovina, imenovana Na\xe2\x81\xba/K\xe2\x81\xba-ATP-aza. Natrij je glavni kation v zunajceli\xc4\x8dni teko\xc4\x8dini, njegova koli\xc4\x8dina v njej je tudi odraz koli\xc4\x8dine natrija v telesu.\n_START_SECTION_\nSimptomi in znaki\n_START_PARAGRAPH_\nGlavni simptom je \xc5\xbeeja. Najpomembnej\xc5\xa1i znaki pa so posledica kr\xc4\x8denja mo\xc5\xbeganskih celic in vklju\xc4\x8dujejo zmedenost, trzanje mi\xc5\xa1ic in kr\xc4\x8de. S slab\xc5\xa1anjem hipernatriemije se lahko razvije koma._NEWLINE_Resni simptomi so obi\xc4\x8dajno posledica akutnega zvi\xc5\xa1anja koncentracije natrija v plazmi nad 157 mmol/L (normalne koncentracije v krvi so 135-145 mmol/L za odrasle in starej\xc5\xa1e). Vrednosti nad 180 mmol/L so povezane z visoko stopnjo umrljivosti, predvsem pri odraslih, in se redko kon\xc4\x8dajo brez huj\xc5\xa1ih posledic. V smrtnih primerih zaradi predoziranja so soljo so izmerili koncentracijo natrija v razponu 150-228 mmol/L.\n_START_SECTION_\nNormalen volumen\n_START_PARAGRAPH_\nPri bolnikih z normalnim volumnom (euvolemijo) lahko hipernatriemija nastane zaradi prekomernega izlo\xc4\x8danja vode preko ledvic zaradi diabetesa insipidusa, ki je lahko posledica neustrezne proizvodnje hormona vazopresina v hipofizi ali poslab\xc5\xa1ane odzivnosti ledvic na ta hormon.\n_START_SECTION_\nPosledice\n_START_PARAGRAPH_\nPri hipernatriemiji se pojavi prizadetost osrednjega \xc5\xbeiv\xc4\x8dnega sistema. \xc4\x8ce je serumska koncentracija natrija vi\xc5\xa1ja od 160 mmol/L, se pojavijo zaspanost, kr\xc4\x8di, \xc4\x8de pa je serumska koncentracija vi\xc5\xa1ja od 180 mmol/L, pa nastopi koma ali celo smrt.\n_START_SECTION_\nZdravljenje\n_START_PARAGRAPH_\nHipernatriemijo mora skrbno obravnavati zdravnik ali drug zdravstveni delavec z izku\xc5\xa1njami pri zdravljenju motenj ravnovesja elektrolitov, saj lahko sicer pride do resnih zapletov._NEWLINE_Najprej je treba odpraviti vzrok za hipernatriemijo. Nato se za\xc4\x8dne nadome\xc5\xa1\xc4\x8dati primanjkljaj vode, vendar hitrost poprave primanjkljaja ne sme presegati 12 mmol/L/24 ur. Vodo se dodaja oralno ali intravensko. Potrebno je vedeti, da se primanjkljaja ne nadome\xc5\xa1\xc4\x8da s \xc4\x8disto vodo, ampak ji mora biti dodana dekstroza ali solna infuzijska raztopina zaradi osmolarnosti. Na za\xc4\x8detku je treba nadzirati koncentracijo natrija v serumu na vsaki dve uri, saj obstaja mo\xc5\xbenost nastanka mo\xc5\xbeganskega edema. Organizem se je med nastankom hipernatriemije namre\xc4\x8d prilagodil na vi\xc5\xa1jo koncentracijo natrija. Mo\xc5\xbeganski edem lahko povzro\xc4\x8di napade, trajne po\xc5\xa1kodbe ali smrt._NEWLINE_Primanjkljaj proste vode se lahko izra\xc4\x8duna tako, da se zmno\xc5\xbei dele\xc5\xbe telesne vode, telesno te\xc5\xbeo v kilogramih z razmerjem med \xc5\xbeeleno in trenutno koncentracijo natrijevih ionov, od\xc5\xa1tetim od 1._NEWLINE_Med zdravljenjem hipernatriemije se lahko uporablja tudi specifi\xc4\x8dno zdravljenje pridru\xc5\xbeenih boleznih, kot so zaviralci angiotenzinske konvertaze pri sr\xc4\x8dnem popu\xc5\xa1\xc4\x8danju ali kortikosteroidi pri nefropatiji.'